דובער אפשטיין

דב בער (דובער) אפשטיין (? - כ"ב בניסן תרצ"א, 1931) היה עסקן ופעיל ציבור ביישוב הישן בירושלים, גבאי ישיבת עץ חיים ובית היתומים דיסקין, ממקימי סניף אגודת ישראל בירושלים והיושב-ראש שלה.

==תולדותיו==

נולד בבוברויסק, בנו של הרב יחיאל מיכל אפשטיין, בעל "ערוך השולחן" ואחיו הגדול של הרב ברוך אפשטיין, בעל "תורה תמימה". נישא לפייגל, בת יוסף חבקין מהומל. לאחר נישואיו עבר לווילנה. מנישואיו הראשונים נולדו לו שלשה בנים ושתי בנות. לאחר פטירת אשתו נישא בשנית לחיה קרמר מווילנה, עיר מגוריו.

בשנת תרס"ב (1902) עלה לארץ ישראל והתיישב בירושלים בשכונת זיכרון משה. נישא בשלישית לליפשה, בת קרוב משפחתו הרב אלכסנדר זיסקינד שחור, אבי משפחת שחור בארץ ישראל. לא היו לו ילדים מנישואין אלו. 

בתקופת מגוריו בירושלים היה עסקן ופעיל ציבור מרכזי. היה מגבאי ישיבת עץ חיים. נמנה עם יוזמי הקמתם של כמה מוסדות לאברכים ולתלמידי חכמים בירושלים. כמו כן נמנה עם חברי מועצת "אגודת ביאליסטוק", שעסקה ברכישת קרקעות בארץ ישראל. במהלך השנים הצטרף להתארגנויות נוספות של קבוצות וארגונים שעסקו ביישוב הארץ.

לאחר פטירת אביו, בשנת תרס"ח (1908), הוצע לו למלא את מקומו ברבנות העיר נובהרדוק, אולם הוא סירב בנימוק שישיבת ארץ ישראל חביבה עליו יותר מן הרבנות. בשנת תר"ע (1910) נמנה עם רבני ירושלים שחתמו נגד היתר המכירה.

הרב אפשטיין נמנה עם מקימי סניף אגודת ישראל בירושלים בשנת 1913, עמד בראשו, ונבחר כנציגו לכנסייה הגדולה הראשונה שאמורה הייתה להיערך בגרמניה (ובוטלה עם פרוץ מלחמת העולם הראשונה). כיהן כיושב-ראש הסניף גם בשנות ה-20.

בשנות מלחמת העולם הראשונה נשא במספר תפקידים ציבוריים בארגונים שעסקו בסיוע ועזרה לתושבי ירושלים.<ref>לדוגמה ראו: צבי שילוני, [https://www.ybz.org.il/_Uploads/dbsAttachedFiles/Article_35.8(1).pdf תמורות בהנהגה היהודית בירושלים בתקופת מלחמת-העולם הראשונה], קתדרה 35, אפריל 1985, עמ' 83 הע' 90.</ref> בשנת תרע"ח (1918) נמנה עם חברי "ועד העיר האשכנזי" שהוקם אז,<ref>ראו לדוגמה: בנימין קלוגר, מן המקור, כרך ב, ירושלים תש"מ, עמ' 144.</ref> ובניסן של אותה שנה נבחר לעמוד בראשו.<ref>שלמה זלמן זוננפלד, האיש על החומה, כרך ג, ירושלים תשס"ו, עמ' 82. </ref> באותו פרק מונה ליו"ר הסניף הירושלמי של תנועת דגל ירושלים שהקים הראי"ה קוק, לצד הרב מנחם מרדכי פרנקל ששימש כמזכיר. נשיאי הסניף הירושלמי היו הרב יוסף חיים זוננפלד והרב יצחק ירוחם דיסקין.<ref>שמואל הכהן וינגרטן, 'הסתדרויות מקבילות לה"מזרחי"', בתוך: ספר המזרחי, הרב יהודה ליב הכהן פישמן (עורך), מוסד הרב קוק תש"ו, עמ' 113.</ref> 

מלבד תפקידו כגבאי בישיבת עץ חיים, שימש גם כגבאי וסגן נשיא של בית היתומים דיסקין.<ref>[http://jpress.org.il/Olive/APA/NLI_heb/SharedView.Article.aspx?href=DHY%2F1922%2F08%2F04&id=Ar00309&sk=F4587861 מכתב למערכת], דואר היום, 4 באוגוסט 1922, עמ' 3; [http://jpress.org.il/Olive/APA/NLI_heb/SharedView.Article.aspx?href=DHY%2F1927%2F04%2F04&id=Ar00403&sk=B538F909 העברת בית היתומים דיסקין לבנינו החדש], שם, 4 באפריל 1927, עמ' 4.</ref> כמו כן היה מראשי הגמ"ח "שערי חסד". היה ממייסדי ה"חברה להתאכרות בני הישיבות" ומזכיר הכבוד שלה, כשבנשיאות החברה עמד הראי"ה קוק. 

הרב אפשטיין נפטר ביום כ"ב בניסן תרצ"א (1931). בהלווייתו השתתפו מאות בני אדם, ביניהם הרב יעקב משה חרל"פ, הרב בן ציון ידלר ואחרים. נטמן בהר הזיתים.

==קישורים חיצוניים==
* איתם הנקין, [http://eitamhenkin.wordpress.com/2012/12/24/%D7%A4%D7%A8%D7%A7%D7%99%D7%9D-%D7%91%D7%AA%D7%95%D7%9C%D7%93%D7%95%D7%AA-%D7%A8%D7%91%D7%99-%D7%99%D7%97%D7%99%D7%90%D7%9C-%D7%9E%D7%99%D7%9B%D7%9C-%D7%A2%D7%A4%D7%A9%D7%98%D7%99%D7%99%D7%9F-%D7%91-2/ פרקים בתולדות רבי יחיאל מיכל עפשטיין בעל 'ערוך השלחן' – משפחתו וצאצאיו], ישורון, תשרי תשע"ג
* 
* יהודה הלוי שחטר, [https://www.nli.org.il/he/newspapers/dhy/1931/04/15/01/article/23?&dliv=none&e=15-04-1931-15-04-1931--he-20-dhy-1--img-txIN%7ctxTI--------------1/ הרה"ג דובער עפשטיין ז"ל], דואר היום 15 אפריל 1931

== הערות שוליים ==

קטגוריה:אנשי העלייה הראשונה
קטגוריה:יהודים בלארוסים
דובער אפשטיין
קטגוריה:ירושלים: אישים
קטגוריה:פעילי אגודת ישראל
קטגוריה:פעילי ציבור חרדים
קטגוריה:משפחת שחור
קטגוריה:יהודים הקבורים בהר הזיתים: חלקת הנביאים
קטגוריה:גואלי אדמות בארץ ישראל
קטגוריה:ארץ-ישראלים שנפטרו ב-1931